Broj: 711-I-227-P-106-17/19-08-18

Zagreb, 25. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom neanonimne prijave protiv **dužnosnika Gorana Marića, ministra državne imovine,** na 25. sjednici, održanoj 25. listopada 2018.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnika Gorana Marića, ministra državne imovine, neće se pokrenuti s obzirom da, vezano za** **okolnost da je dužnosnik, u svojstvu opunomoćenika Centra za restrukturiranje i prodaju, u ime dioničara Republike Hrvatske, na sjednici Glavne skupštine trgovačkog društva PODRAVKA d.d. održanoj 21. veljače 2017.g. sudjelovao u donošenju odluke o imenovanju Uprave toga trgovačkog društva, a bez da je prijedlog članova Uprave prethodno upućen od strane Vlade Republike Hrvatske Glavnoj skupštini, ne proizlazi da je u postupanju dužnosnika došlo do moguće povrede članka 15. stavka 1. ZSSI-a, a s obzirom da u vrijeme donošenja navedene odluke Glavne skupštine trgovačko društvo PODRAVKA d.d. nije bilo utvrđeno trgovačkim društvom od strateškog ili posebnog interesa za Republiku Hrvatsku te s obzirom da se, temeljem članka 32. stavka 1. podstavka 9. tada važećeg Zakona o upravljanju i raspolaganju imovinom u vlasništvu Republike Hrvatske („Narodne novine", broj 94/13. i 18/16.), kojim je izričito propisano da je Upravno vijeće CERP-a nadležno za predlaganje članova uprava skupštinama trgovačkih društava u kojima je imatelj dionica i poslovnih udjela Republika Hrvatska, a koja nisu proglašene od strateškog i posebnog interesa za Republiku Hrvatsku , u konkretnom slučaju članak 15. stavak 1. ZSSI-a ne primjenjuje.**
2. **Postupak za odlučivanje o sukobu interesa protiv dužnosnika Gorana Marića neće se pokrenuti s obzirom da, vezano za okolnost da je odlukom Skupštine trgovačkog društva TEHNIČKI SERVISI ŽELJEZNIČKIH VOZILA d.o.o. od 22. veljače 2017.g. članom Uprave toga društva imenovan Svetimir Marić, brat dužnosnika, ne proizlazi da je u postupanju dužnosnika došlo do moguće povrede članka 15. stavka 1. ZSSI-a, a s obzirom da se ista odredba ne primjenjuje na trgovačka društva u vlasništvu trgovačkih društava u kojima je imatelj dionica i poslovnih udjela Republika Hrvatska, kao i s obzirom da je ostavkom Svetimira Marića na navedenu funkciju već 2. ožujka 2017.g. otklonjena situacija potencijalnog sukoba interesa dužnosnika Gorana Marića, koja bi nastala u odnosu na Upravu trgovačkog društva HŽ PUTNIČKI PRIJEVOZ d.o.o., koja je, u svojstvu Skupštine društva TEHNIČKI SERVISI ŽELJEZNIČKIH VOZILA d.o.o., donijela navedenu odluku o imenovanju Svetimira Marića.**

Obrazloženje

Povjerenstvo je dana 1. ožujka 2017.g. zaprimilo neanonimnu prijavu mogućeg sukoba interesa, podnesenu protiv dužnosnika Gorana Marića, ministra državne imovine, koja je u knjizi ulazne pošte Povjerenstva zaprimljena pod brojem 711-U-839-P-106/17-01-4, povodom koje je otvoren predmet broj P-106/17.

U prijavi se postavlja pitanje primjene članka 15. stavka 1. ZSSI-a i moguće odgovornosti dužnosnika Gorana Marića, ministra državne imovine, vezano za okolnost da je Goran Marić zastupao Republiku Hrvatsku u Skupštini trgovačkog društva PODRAVKA d.d. prilikom donošenja odluke o imenovanju Uprave toga društva, a da pritom Vlada Republike Hrvatske (u daljnjem tekstu: Vlada RH) nije prethodno Skupštini uputila prijedlog novih članova Uprave.

Nadalje, u prijavi se postavlja pitanje primjene članka 15. stavka 1. ZSSI-a na trgovačka društva-kćeri društava koja su u cijelosti u vlasništvu Republike Hrvatske te se vezano za navedeno pitanje, ukazuje na moguću odgovornost dužnosnika Gorana Marića odnosno njegov sukob interesa povodom imenovanja dužnosnikova brata članom Uprave trgovačkog društva TEHNIČKI SERVISI ŽELJEZNIČKIH VOZILA d.o.o., koje je društvo-kći trgovačkog društva u vlasništvu Republike Hrvatske.

Člankom 3. stavkom 1. podstavkom 4. ZSSI-a propisano je da su ministri u Vladi Republike Hrvatske dužnosnici u smislu istog Zakona. Uvidom u Registar dužnosnika Povjerenstvo je utvrdilo da Goran Marić počevši od 15. studenog 2016.g. obnaša dužnost ministra državne imovine. Stoga je Goran Marić, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, član obitelji dužnosnika u smislu toga Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo je, radi provjere osnovanosti navoda iz predmetne prijave, izvršilo uvid u javno dostupne podatke sudskog registra i Središnjeg klirinškog depozitarnog društva d.d. (SKDD), zatražilo je dostavu podataka od nadležnih tijela javne vlasti i predmetnog trgovačkog društva te je razmotrilo važeći pravni okvir u vrijeme spornih događaja.

U odnosu na pitanje odgovornosti dužnosnika Gorana Marića vezano za okolnosti imenovanja članova Uprave trgovačkog društva PODRAVKA d.d., Povjerenstvo je utvrdilo sljedeće činjenične i pravne okolnosti.

Uvidom u izvadak iz sudskog registra Trgovačkog suda u Varaždinu utvrđeno je da je pod MBS: 010006549 upisano trgovačko društvo PODRAVKA prehrambena industrija dioničko društvo (skraćeni naziv: PODRAVKA d.d.), iz Koprivnice. Utvrđeno je da su kao osobe ovlaštene za zastupanje društva upisani Marin Pucar, imenovan predsjednikom uprave 24. veljače 2017.g., Hrvoje Kolarić, imenovan članom uprave 24. veljače 2017.g., Ljiljana Šapina, imenovana članom uprave 24. veljače 2017.g., Davor Doko, imenovan članom uprave 1. svibnja 2017.g. te Marko Đerek, imenovan članom uprave 19. srpnja 2017.g. Svo petero članova uprave imenovano je na mandat do 23. veljače 2022.g.

Uvidom u podatke o prvih 10 dioničara društva PODRAVKA d.d., dostupne na mrežnim stranicama SKDD-a, utvrđeno je da je, pored ostalih, Centar za restrukturiranje i prodaju (u daljnjem tekstu: CERP), za kao imatelj 10,22 % dionica toga društva za HZMO te 5,44 % dionica toga društva za Republiku Hrvatsku, kao i da je HPB d.d. upisana kao nositelj 4,03% dionica za Republiku Hrvatsku.

Na traženje Povjerenstva da dostavi podatke je li dužnosnik Goran Marić predstavljao dioničara Republiku Hrvatsku na sjednici Glavne skupštine društva PODRAVKA d.d., kada su imenovani aktualni članovi Uprave društva te je li Vlada RH uputila Glavnoj skupštini ili Nadzornom odboru prijedlog novih članova uprave, odnosno je li dužnosnik Goran Marić takav prijedlog zatražio, Vlada RH očitovala se dopisom Glavnog tajništva od 2. veljače 2018.g. KLASA: 022-03/18-25/01, URBROJ: 50301-15/07-18-02.

U dopisu se navodi da Vlada RH nije imenovala predstavnika Republike Hrvatske u Glavnoj skupštini društva PODRAVKA d.d. niti je donijela odluku ili drugi akt kojim je predlagala članove Uprave istog društva.

U dopisu se ističe da, sukladno odredbama Zakona o upravljanju i raspolaganju imovinom u vlasništvu Republike Hrvatske („Narodne novine", broj 94/13., 18/16. i 89/17., dalje u tekstu: Zakon o upravljanju), Vlada RH u navedenom trgovačkom društvu ne imenuje odnosno ne predlaže članove u tijelima upravljanja.

Ukazuje se da trgovačko društvo PODRAVKA d.d. Odlukom o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 120/13., 74/15., 44/16. i 2/18) nije utvrđeno kao društvo od strateškog niti posebnog interesa za Republiku Hrvatsku te da stoga dužnosnik Goran Marić, ministar državne imovine, nije opunomoćen od Vlade RH za zastupanje u Glavnoj skupštini toga trgovačkog društva.

 Nadalje, u dopisu se ukazuje da sukladno članku 28. Zakona o upravljanju, dionicama društva PODRAVKA d.d. čiji je imatelj Republika Hrvatska, upravlja CERP kao zakonski zastupnik. Ističe se da na skupštinama trgovačkih društava, na kojima upravljačka prava ostvaruje CERP, pa tako i društva PODRAVKA d.d., sudjeluje ravnatelj CERP-a ili osoba koju on opunomoći te se navodi da je tako i za Glavnu skupštinu društva PODRAVKA d.d. održanu 21. veljače 2017.g., na kojoj su imenovani članovi Uprave društva, ravnatelj CERP-a opunomoćio dužnosnika Gorana Marića.

 U dopisu se još jednom naglašava da, vezano za imenovanje aktualnih članova Uprave društva PODRAVKA d.d., Vlada RH nije Glavnoj skupštini odnosno Nadzornom odboru uputila prijedlog za imenovanje istih jer to nije u nadležnosti Vlade RH, sukladno citiranim odredbama Zakona o upravljanju. U dopisu Vlade RH zaključuje se da odredba članka 15. stavka 1. ZSSI-a nije u skladu s odredbama Zakona o upravljanju koje se odnose na izbor članova nadzornih odbora i uprava trgovačkih društava u kojima Republika Hrvatska ima udjele odnosno dionice.

Uvidom u Odluku Vlade RH o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 120/13.) utvrđeno je da je člankom II. Točkom 57. trgovačko društvo PODRAVKA d.d. bilo utvrđeno trgovačkim društvom od posebnog interesa za Republiku Hrvatsku.

No, utvrđeno je da je Odlukom Vlade RH o izmjeni i dopuni Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 44/16.) trgovačko društvo PODRAVKA d.d. brisano s ovog popisa te stoga isto društvo počevši od 12. svibnja 2016.g. više nije društvo od posebnog interesa za Republiku Hrvatsku.

U vrijeme kad je održana sjednica Glavne skupštine društva PODRAVKA d.d. od 21. veljače 2017.g., na kojoj je kao predstavnik dioničara Republike Hrvatske prisustvovao dužnosnik Goran Marić te davao prijedlog i odlučivao o imenovanju novih članova Uprave toga društva, na snazi su bile odredbe navedenog Zakonom o upravljanju („Narodne novine“ broj 94/13. - na snazi od 30. srpnja 2013.g., 18/16.).Odredbama toga Zakona različito je uređena nadležnost i procedura imenovanja članova nadzornih odbora i uprava u onim trgovačkim društvima koja su proglašena od strateškog ili posebnog interesa za Republiku Hrvatsku te u onim trgovačkim društvima koja nisu u navedenoj kategoriji.

Člankom 28. stavkom 1. Zakona o upravljanju bilo je i tada propisano da CERP upravlja, kao zakonski zastupnik na temelju ovoga Zakona, dionicama i poslovnim udjelima u trgovačkim društvima čiji je imatelj Republika Hrvatska, a koja nisu utvrđena kao društva od strateškog i posebnog interesa za Republiku Hrvatsku.

Stavkom 6. toga članka bilo je propisano da CERP, na prijedlog resornog ministarstva, imenuje članove nadzornih odbora u trgovačkim društvima i drugim pravnim osobama koje nisu proglašene od strateškog i posebnog interesa za Republiku Hrvatsku.

Člankom 32. stavkom 1. podstavkom 9. Zakona o upravljanju bilo je propisano da Upravno vijeće CERP-a, na inicijativu resornog ministarstva, predlaže skupštinama trgovačkih društava članove nadzornih odbora i uprava u trgovačkim društvima i drugim pravnim osobama koje nisu proglašene od strateškog i posebnog interesa za Republiku Hrvatsku.

Ujedno, sukladno članku 30. stavku 1. i 2. Zakona o upravljanju, ministar državne imovine (kao čelnik ministarstva, koje je bilo slijednik tada već ukinutog Državnog ureda za upravljanje državnom imovinom) je tada bio jedan od 9 članova i ujedno predsjednik Upravnog vijeća CERP-a.

Iz prikupljenih podataka i dokumentacije utvrđeno je da je dužnosnik Goran Marić sudjelovao na sjednici Glavne skupštine društva PODRAVKA d.d., na kojoj su izabrana tri nova člana Uprave društva, kao predstavnik imatelja dionica Republike Hrvatske te da prethodno Vlada RH nije uputila Glavnoj skupštini niti Nadzornom odboru istog društva prijedlog novih članova Uprave.

Imajući u vidu da je člankom 15. stavkom 1. ZSSI-a, koji je stupio na snagu 10. ožujka 2011.g., bilo propisano da članove uprave trgovačkih društava, u kojima Republika Hrvatska ima dionice, glavnoj skupštini toga društva predlaže Vlada RH, a da je člankom 32. stavkom 1. podstavkom 9. Zakona o upravljanju, koji je stupio na snagu 30. srpnja 2013.g. predlaganje članova uprava trgovačkih društava u kojima Republika Hrvatska ima dionice, a koja nisu od strateškog ili posebnog interesa za Republiku Hrvatsku, dana u nadležnost Upravnog vijeća CERP-a, Povjerenstvo zaključuje da se radi o koliziji pravnih normi koje su obje bile na snazi u vrijeme održavanja predmetne sjednice Glavne skupštine društva PODRAVKA d.d.

Primjenjujući temeljno pravno pravilo o derogaciji ranije pravne norme kasnijom koja uređuje isto pitanje, Povjerenstvo je zaključilo da se u konkretnom slučaju vezano uz imenovanje članova Uprave društva PODRAVKA d.d. na Glavnoj skupštini od 21. veljače 2017.g., odredba članka 15. stavka 1. ZSSI-a ne primjenjuje.

Pored navedenog, Povjerenstvo je uzelo u obzir i okolnost da je dužnosnik Goran Marić sudjelovao na predmetnoj sjednici Glavne skupštine društva PODRAVKA d.d. na temelju punomoći izdane od ravnatelja CERP-a, a da je ujedno po položaju predsjednik Upravnog vijeća CERP-a, nadležnog dati prijedlog članova Uprave Glavnoj skupštini društva u ime imatelja dionica Republike Hrvatske.

Slijednom navedenog, Povjerenstvo je utvrdilo da vezano za okolnost da je dužnosnik Goran Marić, u svojstvu opunomoćenika CERP-a, u ime dioničara Republike Hrvatske, na sjednici Glavne skupštine trgovačkog društva PODRAVKA d.d. održanoj 21. veljače 2017.g. sudjelovao u donošenju odluke o imenovanju Uprave toga trgovačkog društva, a bez da je prijedlog članova Uprave prethodno upućen od strane Vlade RH Glavnoj skupštini, ne proizlazi da je u postupanju dužnosnika došlo do moguće povrede članka 15. stavka 1. ZSSI-a.

Stoga je Povjerenstvo na temelju članka 39. stavka 1. ZSSI-a, donijelo odluku da povodom navedenih okolnosti neće pokrenuti postupak sukoba interesa protiv dužnosnika Gorana Marića, kao u točki I. izreke.

U odnosu na pitanje odgovornosti dužnosnika Gorana Marića vezano za okolnosti imenovanja njegova brata Svetimira Marića članom uprave društva TEHNIČKI SERVISI ŽELJEZNIČKIH VOZILA d.o.o., Povjerenstvo je utvrdilo sljedeće činjenične i pravne okolnosti.

Uvidom u izvadak iz sudskog registra Trgovačkog suda u Zagrebu utvrđeno je da je pod MBS: 080461468 upisano trgovačko društvo TEHNIČKI SERVISI ŽELJEZNIČKIH VOZILA d.o.o., iz Zagreba. Utvrđeno je da je počevši od prosinca 2012.g. do danas (dakle i u vrijeme predmetnog imenovanja) kao jedini član ovoga trgovačkog društva upisano trgovačko društvo HŽ PUTNIČKI PRIJEVOZ d.o.o., iz Zagreba. Uvidom u povijesni izvadak iz sudskog registra utvrđeno je da Svetimir Marić nikada nije bio upisan kao član uprave odnosno direktor trgovačkog društva TEHNIČKI SERVISI ŽELJEZNIČKIH VOZILA d.o.o.

 Uvidom u izvadak iz sudskog registra Trgovačkog suda u Zagrebu utvrđeno je da je pod MBS: 080590508 upisano trgovačko društvo HŽ PUTNIČKI PRIJEVOZ d.o.o., iz Zagreba. Utvrđeno je da je počevši od listopada 2012.g. do danas (dakle i u vrijeme predmetnog imenovanja) kao jedini član ovoga trgovačkog društva upisana Republika Hrvatska. Uvidom u povijesni izvadak iz sudskog registra utvrđeno je da je u vrijeme predmetnog imenovanja Svetimira Marića, kao jedini član uprave, odnosno direktor društva HŽ PUTNIČKI PRIJEVOZ d.o.o. bio upisan Robert Frdelja, koji je ovu funkciju obavljao do 11. svibnja 2017.g.

Na traženje Povjerenstva, dopisom broj 213/18 od 4. siječnja 2018.g. očitovala se Uprava društva TEHNIČKI SERVISI ŽELJEZNIČKIH VOZILA d.o.o. u kojem se navodi da je Svetimir Marić odlukom Skupštine društva od 22. veljače 2017.g. imenovan članom Uprave toga društva te se navodi da je ova odluka dostavljena istom trgovačkom društvu 23. veljače 2017.g.

U prilogu dopisa je dostavljena predmetna Odluka broj US-172-2/17 od 22. veljače 2017.g. U uvodu Odluke navedeno je da Odluku donosi Uprava HŽ PUTNIČKI PRIJEVOZ d.o.o. u funkciji Skupštine društva TEHNIČKI SERVISI ŽELJEZNIČKIH VOZILA d.o.o. Točkom I. Odluke određeno je da za člana Uprave društva imenuje Svetimir Marić s danom 23. veljače 2017.g. Potpisnik Odluke je Robert Frdelja.

Na traženje Povjerenstva, očitovanje o traženim podacima dostavila je Uprava društva HŽ PUTNIČKI PRIJEVOZ d.o.o. dopisom broj 5211/18 od 16. ožujka 2018.g., potpisanim po predsjedniku Uprave, Željku Ukiću.

U dopisu se navodi da je Svetimir Marić imenovan na mjesto člana Uprave društva TEHNIČKI SERVISI ŽELJEZNIČKIH VOZILA d.o.o. na uobičajen način i sukladno dotadašnjoj praksi izbora i imenovanja višečlane Uprave, bez provođenja javnog natječaja. Naglašava da na temelju Uredbe o kriterijima za provedbu postupka odabira i imenovanja predsjednika i članova uprave trgovačkih društava i drugih pravnih osoba od strateškog i posebnog interesa („Narodne novine“ br. 33/16., 43/16., 109/16., dalje u tekstu: Uredba) nije postojala obveza odabira i imenovanja članova uprave ovog trgovačkog društva kroz postupak javnog natječaja ili posredstvom specijalizirane agencije te da je predmetno imenovanje provedeno odlukom Skupštine društva, sukladno Zakonu o trgovačkim društvima i na temelju članka 13. Izjave o osnivanju društva.

Ističe se da prilikom imenovanja Svetimira Marića nije bilo više kandidata za ovu funkciju te da je odabir Svetimira Marića proveden isključivo po prijedlogu Roberta Frdelje, tada jedinog člana Uprave društva HŽ PUTNIČKI PRIJEVOZ d.o.o.

U dopisu se nadalje ukazuje na kvalifikacije Svetimira Marića za obavljanje funkcije na koju je imenovan. Navodi se da je Svetimir Marić od 2005.-5016.g. obavjao funkciju jedinog člana Uprave društva TERSUS EKO d.o.o. (ranijeg naziva: Čišćenje i njega putničkih vagona d.o.o.) u kojem je HŽ PUTNIČKI PRIJEVOZ d.o.o. također bio vlasnik 100% poslovnog udjela.

U dopisu se ističe se da je Svetimir Marić prilikom predmetnog imenovanja ispunjavao sve uvjete za člana Uprave sukladno članku 239. Zakona o trgovačkim društvima te opće uvjete sukladno članku 4. Uredbe. Ujedno se ukazuje na činjenicu da je mandata Svetimira Marića na funkciji direktora društva Čišćenje i njega putničkih vagona d.o.o. došlo do podjele toga društva pri čemu je značajan dio djelatnosti i radnika preuzelo upravo društvo TEHNIČKI SERVISI ŽELJEZNIČKIH VOZILA d.o.o. pa da je u tom smislu, radi višegodišnjeg iskustva i poznavanja djelatnosti i tehnologije procesa rada, imenovanje Svetimira Marića na funkciju člana uprave toga društva bio logičan izbor.

U predmetnom dopisu se ističe da u izboru odnosno imenovanju Svetimira Marića članom Uprave društva TEHNIČKI SERVISI ŽELJEZNIČKIH VOZILA d.o.o. nije sudjelovao dužnosnik Goran Marić, ministar državne imovine, s obzirom da sukladno propisanoj proceduri u kojoj je Svetimir Marić imenovan, ministar nije mogao sudjelovati.

Uz navedeni dopis društva TEHNIČKI SERVISI ŽELJEZNIČKIH VOZILA d.o.o. dostavljena je dokumentacija u koju je izvršen uvid.

Uvidom u pročišćeni tekst Izjave o osnivanju društva TEHNIČKI SERVISI ŽELJEZNIČKIH VOZILA d.o.o. od 19. studenog 2014.g. utvrđeno je da je člankom 13. Izjave određeno da jedini član društva, društvo HŽ PUTNIČKI PRIJEVOZ d.o.o., odluke donosi u Skupštini, pri čemu Skupština, pored ostalog, odlučuje o imenovanju i opozivu Uprave društva.

Uvidom u Zapisnik sa 172. sjednice Skupštine društva TEHNIČKI SERVISI ŽELJEZNIČKIH VOZILA d.o.o. utvrđeno je da je ista održana 22. veljače 2017.g. u sjedištu društva HŽ PUTNIČKI PRIJEVOZ d.o.o. te da su istoj prisustvovali Robert Frdelja, u svojstvu jedinog člana Skupštine, te tajnik društva HŽ PUTNIČKI PRIJEVOZ d.o.o.

Pod točkom 1. Dnevnog reda, donesena je odluka o opozivu člana Uprave društva TEHNIČKI SERVISI ŽELJEZNIČKIH VOZILA d.o.o., Nenada Postružina s danom 22. veljače 2017.g., a pod točkom 2. Dnevnog reda, odluka o imenovanju člana Uprave istog društva, Svetimira Marića s danom 23. veljače 2017.g.

Izvršen je uvid u presliku ostavke Svetimira Marića na mjesto člana Uprave društva TEHNIČKI SERVISI ŽELJEZNIČKIH VOZILA d.o.o. te je utvrđeno da je ista podnesena 2. ožujka 2017.g. Skupštini društva. Istom ostavkom Svetimir Marić povukao je svoj pristanak na obnašanje funkcije člana Uprave osam dana nakon što je na istu funkciju imenovan.

U odnosu na pitanje primjene članka 15. stavka 1. ZSSI-a na predmetno imenovanje Svetimira Marića, Povjerenstvo ukazuje da dosljedno tumači da se u smislu odredbi ZSSI-a, pojam „trgovačko društvo u državnom vlasništvu“ ili „trgovačko društvo u kojem Republika Hrvatska ima dionice ili udjele u vlasništvu (kapitalu društva)“ odnosi samo na trgovačka društva u kojima je kao imatelj udjela (član/osnivač) ili imatelj dionica u evidenciji nadležnog tijela upisana Republika Hrvatska ili njen zakonom propisani zastupnik (CERP) ili Hrvatski zavod za mirovinsko osiguranje (HZMO) i Državna agencija za osiguranje štednih uloga i sanaciju banaka (DAB) (ili CERP kao zastupnik HZMO-a ili DAB-a), sukladno odredbama članka 3. stavka 1. Zakona o upravljanju.

Prema tome, Povjerenstvo ne smatra trgovačkim društvima u državnom vlasništvu odnosno u kojima Republika Hrvatska ima udjele ili dionice u smislu ZSSI-a trgovačka društva kćeri odnosno trgovačka društva u vlasništvu trgovačkih društava u kojima Republika Hrvatska ima udjele ili dionice. Stoga Povjerenstvo niti društvo TEHNIČKI SERVISI ŽELJEZNIČKIH VOZILA d.o.o. ne smatra trgovačkim društvom u kojem Republika Hrvatska ima udjele u vlasništvu u smislu članka 15. stavka 1. ZSSI-a, pa se ista odredba nije primjenjivala prilikom imenovanja članova uprave toga trgovačkog društva.

Slijedom navedenog, Povjerenstvo je utvrdilo da, vezano za okolnost da je odlukom Skupštine trgovačkog društva TEHNIČKI SERVISI ŽELJEZNIČKIH VOZILA d.o.o. od 22. veljače 2017.g. članom Uprave toga društva imenovan Svetimir Marić, brat dužnosnika, ne proizlazi da je u postupanju dužnosnika Gorana Marića došlo do moguće povrede članka 15. stavka 1. ZSSI-a.

U odnosu na pitanje je li se dužnosnik Goran Marić našao u situaciji sukoba interesa povodom imenovanja njegova brata članom uprave društva TEHNIČKI SERVISI ŽELJEZNIČKIH VOZILA d.o.o., Povjerenstvo je na temelju prikupljenih podataka i relevantnog pravnog okvira o nadležnostima dužnosnika Gorana Marića, utvrdilo slijedeće.

Sukladno odredbama (tada važećeg) Zakona o upravljanju, ministar državne imovine sudjeluje u postupcima imenovanja članova uprava trgovačkih društava koja spadaju u državnu imovinu, kako onih koja su proglašena trgovačkim društvima od strateškog ili posebnog interesa za Republiku Hrvatsku kroz nadležnosti Ministarstva državne imovine, zatim kao član Povjerenstva Vlade RH za upravljanje strateškim trgovačkim društvima i konačno kao član Vlade RH (sukladno članku 17. i članku 45. Zakona o upravljanju), tako i onih trgovačkih društava koja nisu proglašena od strateškog i posebnog interesa, kao član i predsjednik Upravnog vijeća CERP-a (što je obrazloženo ranije za slučaj imenovanja članova Uprave društva PODRAVKA d.d.).

S obzirom da je jedini osnivač/član (odnosno vlasnik) trgovačkog društva TEHNIČKI SERVISI ŽELJEZNIČKIH VOZILA d.o.o. drugo trgovačko društvo, HŽ PUTNIČKI PRIJEVOZ d.o.o., društvo TEHNIČKI SERVISI ŽELJEZNIČKIH VOZILA d.o.o. se ne nalazi na Popisu poslovnih udjela u trgovačkim društvima u Registru državne imovine, objavljenom na službenim mrežnim stranicama Ministarstva državne imovine (*registar-imovina.gov.hr*).

Povjerenstvo je, stoga, na temelju dostavljene dokumentacije i očitovanja Uprave društva HŽ PUTNIČKI PRIJEVOZ d.o.o. utvrdilo da dužnosnik Goran Marić nije sudjelovao u predmetnom imenovanju Svetimira Marića od 22. veljače 2017.g. bilo kakvom formalnom radnjom, kao i da u obnašanju dužnosti ministra državne imovine nije niti bio nadležan sudjelovati u istom imenovanju.

Pored navedenog, iz prikupljenih podataka i informacija Povjerenstvo nije steklo saznanja da bi dužnosnik vršio bilo kakav neformalni utjecaj na Skupštinu društva TEHNIČKI SERVISI ŽELJEZNIČKIH VOZILA d.o.o. s ciljem da njegov brat bude imenovan članom uprave toga društva.

Slijedom navedenog, Povjerenstvo je utvrdilo da dužnosnik Goran Marić, u odnosu na okolnosti koje su prethodile samom donošenju Odluke o imenovanju Svetimira Marića članom uprave društva TEHNIČKI SERVISI ŽELJEZNIČKIH VOZILA d.o.o. od 22. veljače 2017.g. nije počinio moguću povredu odredbi ZSSI-a odnosno da se nije nalazio u mogućoj situaciji sukoba interesa.

Međutim, Povjerenstvo tumači da je dužnosnik Goran Marić, povodom nadležnosti koje ima u odnosu na Upravu društva HŽ PUTNIČKI PRIJEVOZ d.o.o., nakon što je dužnosnikov brat imenovan članom Uprave društva TEHNIČKI SERVISI ŽELJEZNIČKIH VOZILA d.o.o., dospio u situaciju potencijalnog sukoba interesa u odnosu na direktora društva HŽ PUTNIČKI PRIJEVOZ d.o.o., Roberta Frdelju, koji je samostalno i diskrecijski donio navedenu odluku o imenovanju.

Naime, kako je već utvrđeno, trgovačko društvo HŽ PUTNIČKI PRIJEVOZ d.o.o. u cijelosti je u vlasništvu Republike Hrvatske.

Ujedno, trgovačko društvo HŽ PUTNIČKI PRIJEVOZ d.o.o. je, na temelju Odluke o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 120/13., 74/15., 44/16. i 2/18.), utvrđeno društvom od strateškog interesa za Republiku Hrvatsku.

Sukladno odredbama članka 17. stavka 4., 5. i 6. Zakona o upravljanju, Ministarstvo državne imovine daje suglasnost resornom ministarstvu za provođenje javnog natječaja ili postupka pri specijaliziranoj agenciji za odabir kandidata za članove uprava trgovačkih društava od strateškog interesa za RH, zatim, nakon provedenog natječaja, isto Ministarstvo upućuje prijedlog kandidata za članove uprave Povjerenstvu Vlade RH za upravljanje trgovačkih društva od strateškog interesa, zatim isto Povjerenstvo, čiji je dužnosnik Goran Marić član po položaju razmatra predložene kandidate te upućuje prijedlog odabira Vladi RH te konačno Vlada RH, čiji je dužnosnik Goran Marić član, konačno odlučuje o obvezujućem prijedlogu za imenovanje članova uprave, koji se upućuje skupštini ili nadzornom odboru istog trgovačkog društva.

Pored navedenog, sukladno odredbama članka 45. Zakona o upravljanju, Povjerenstvo za upravljanje trgovačkih društva od strateškog interesa razmatra planove i izvještaje o poslovanju trgovačkih društava od strateškog interesa za RH pa u tom okviru može Vladi RH predlagati i razrješenje članova Uprave ovih trgovačkih društava, a onda i Vlada RH predlaže skupštinama ovih trgovačkih društava razrješenje članova uprave.

Dužnosnik Goran Marić je, povodom gore navedenih nadležnosti Ministarstva državne imovine, Povjerenstva za upravljanje trgovačkih društva od strateškog interesa i Vlade RH, bio nadležan sudjelovati u odlučivanju o statusu Uprave društva HŽ PUTNIČKI PRIJEVOZ d.o.o., odnosno direktora Roberta Frdelje, koji je, u svojstvu Skupštine društva TEHNIČKI SERVISI ŽELJEZNIČKIH VOZILA d.o.o., donio odluku o angažmanu Svetimira Marića u upravi toga društva te koji bi ubuduće odlučivao o statusu i materijalnim pravima Svetimira Marića.

Okolnost da je Robert Frdelja donio diskrecijsku odluku, na temelju koje je zaposlen brat dužnosnika na rukovodećoj funkciji u predmetnom trgovačkom društvu (pri čemu Povjerenstvo ne osporava kriterije odabira navedene u dopisu od niti da je istu odluku bio ovlašten donijeti), dovodi do zaključka da se kod dužnosnika Gorana Marića mogao stvoriti odnos obveze ili duga prema direktoru Robertu Frdelji. Pored navedenog, činjenica da su Robert Frdelja, kao i budući članovi uprave HŽ PUTNIČKI PRIJEVOZ d.o.o. u funkciji Skupštine društva TEHNIČKI SERVISI ŽELJEZNIČKIH VOZILA d.o.o., ovlašteni i nadležni nadzirati i procjenjivati rad uprave društva te odlučivati o eventualnim promjenama radnog statusa i materijalnih prava Svetimira Marića na funkciji člana Uprave društva dovodi do zaključka da su eventualne kasnije odluke Skupštine toga društva o statusu dužnosnikova brata mogle utjecati na stav odnosno nepristranost dužnosnika Gorana Marića prilikom sudjelovanja u donošenju odluka o statusu članova uprave društva HŽ PUTNIČKI PRIJEVOZ d.o.o.

 Međutim, Povjerenstvo je utvrdilo da je činjenicom da je Svetimir Marić podnio ostavku na predmetnu funkciju svega osam dana nakon što je imenovan, opisani potencijalni sukob interesa dužnosnika Gorana Marića pravovremeno otklonjen, dakle prije nego li je dužnosnik mogao doći u situaciju da ova okolnosti na njega utječe u obnašanju dužnosti ministra državne imovine.

Stoga je Povjerenstvo utvrdilo da dužnosnik Goran Marić, u odnosu na okolnosti koje su nastale nakon donošenja Odluke o imenovanju Svetimira Marića članom uprave društva TEHNIČKI SERVISI ŽELJEZNIČKIH VOZILA d.o.o. od 22. veljače 2017.g., nije počinio povredu odredbi ZSSI-a, s obzirom da je ostavkom Svetimira Marića na navedenu funkciju već 2. ožujka 2017.g. otklonjena situacija potencijalnog sukoba interesa dužnosnika Gorana Marića, koja bi nastala u odnosu na Upravu trgovačkog društva HŽ PUTNIČKI PRIJEVOZ d.o.o.

Slijedom navedenog, Povjerenstvo na temelju članka 39. stavka 1. ZSSI-a, donijelo odluku da povodom navedenih okolnosti neće pokrenuti postupak sukoba interesa protiv dužnosnika Gorana Marića, kao u točki II. izreke.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Goran Marić, na adresu prebivališta
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana